София погва и дребните длъжници | Stara-Zagora
София погва и дребните длъжници
2011-11-14 12:48:39
Проверки на всички фирми и граждани, които не са плащали данъци за сгради и автомобили и такса смет на Столичната община, започва новият заместник-кмет по финансите Дончо Барбалов. Екипите на кметството ще направят черни списъци на длъжниците, които имат да внасят дори и по-малки суми. Досега общината преследваше основно фирмите, които не са платили данъци над 20 000 лв. Над 80 от тях вече са дадени на частни съдебни изпълнители „Ще разширим кръга, като проверим и по-малките длъжници. Естествено, който е изряден, няма от какво да се безпокои. Целта е да намерим неизрядните, които търсят начин да не дават своя принос за развитието на града”, каза Барбалов в интервю за вестник „Монитор”. Идеята е общината да пълни хазната със собствени приходи, за да може да ги инвестира и в проекти. Ударната акция по събирането на стари вземания започна в началото на миналата година, когато кметството имаше да взема 334 млн. лв. от длъжници. Сред най-големите от тях са магазини „Европа”, които се държат от бизнесмена Христо Ковачки, както и Софийският университет „Св. Климент Охридски”. Частен съдебен изпълнител е събрал почти половината от дълговете на търговската верига, които са 2,1 млн. лв. без лихвите, съобщиха от „Московска” 33. Както „Монитор” писа, при невъзможност останалата част от сумата да се събере от оборота, ще се прибегне до продажбата на търг на един от магазините В общината ще бъде разработена система за стимулиране на служителите, които ще отговарят за практическото събиране на данъците и глобите, обясни още Дончо Барбалов. Причината е, че събираемостта е проблем, а приходите от глоби са ниски. Един от вариантите е служителите, с чиято помощ в хазната са внесени най-много собствени приходи, да получават процент от сумите.